
Uznesenie Okresný súd Prievidza v právnej veci žalobcu: REAL Property Development s.r.o., so sídlom R. Jašíka 158/8, Partizánske, IČO:53 743 725, proti žalovanému: neuvedený, o zrušenie zabezpečovacieho opatrenia, takto rozhodol: Návrh žalobcu na zrušenie zabezpečovacieho opatrenia doručený tunajšiemu súdu dňa 26.03.2024 a 28.03.2024 odmieta. odôvodnenie: 1. Uznesením Okresného súdu Prievidza č.k. 23Csp/14/2024-106 zo dňa 05.09.2024 bol návrh žalovaného (teraz žalobca), ktorým sa v podaní zo dňa 25.03.2024 domáha zrušenia zabezpečovacieho opatrenia, doručené tunajšiemu súdu dňa 26.03.2024 a dňa 28.03.2024 vylúčený z konania vedenom na Okresnom súde Prievidza sp.zn. 23Csp/14/2024 na samostatné konanie. 2. Z návrhu žalobcu však nebolo zrejmé voči komu sa domáha zrušenia zabezpečovacieho opatrenia a nie sú opísané rozhodujúce skutočnosti. Po preskúmaní tohto návrhu súd zistil, že nemá náležitosti riadneho podania vo veci samej, a to riadnej žaloby, návrhu na zrušenie zabezpečovacieho opatrenia. 2. Podľa § 129 ods. 1, 2, 3 zákona č. 160/2015 Z.z. Civilného sporového poriadku (ďalej len ako „ C.s.p.“) ak ide o podanie vo veci samej alebo návrh na nariadenie neodkladného opatrenia alebo zabezpečovacieho opatrenia, z ktorého nie je zrejmé, čoho sa týka a čo sa ním sleduje, alebo ide o podanie neúplné alebo nezrozumiteľné, súd vyzve toho, kto podanie urobil, aby podanie doplnil alebo opravil v lehote, ktorá nemôže byť kratšia ako desať dní. V uznesení podľa odseku 1 súd uvedie, v čom je podanie neúplné alebo nezrozumiteľné a ako ho treba doplniť alebo opraviť a poučí o možnosti podanie odmietnuť. Ak sa v lehote určenej súdom podanie nedoplní alebo neopraví, súd podanie odmietne; to neplatí, ak pre uvedený nedostatok možno v konaní pokračovať. 3. Súd vyzval žalobcu Uznesením č. k. 23Csp/77/2024-12 zo dňa 11.11.2024 na doplnenie a opravu podania žalobcu a to v lehote 10 od doručenia uznesenia s tým, že zároveň žalobcovi uviedol, ako treba doplnenie a opravu vykonať. Zároveň žalobcu poučil, že má právo zvoliť si advokáta a v prípade, že spĺňa predpoklady, aby bol oslobodený od súdnych poplatkov, môže požiadať o právnu pomoc Centrum právnej pomoci. Žalobca uznesenie prevzal dňa 13.12.2024. 4. Žalobca v určenej lehote (10 dní od prevzatie uznesenia) podanie nedoplnil, žiadnym spôsobom v súdom určenej lehote nereagoval, zostal nečinný. V podaní tak chýbajú základné náležitosti podania vo veci samej, z podania nie je zrozumiteľne a určito zrejme čo sa ním sleduje, voči komu smeruje, neobsahuje riadne označenie strán, neobsahuje pravdivé a úplne opísanie rozhodujúcich skutočností, označenie dôkazov na ich preukázanie a žalobný návrh, pre tieto nedostatky nie je možné v konaní pokračovať a preto súd podanie žalobcu odmietol. P o u č e n i e : Proti tomuto uzneseniu je prípustné odvolanie (§ 357 písm. b) C.s.p.).
Odvolanie sa podáva v lehote 15 dní od doručenia rozhodnutia na súde, proti ktorého rozhodnutiu smeruje. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Ak sa podanie opraví alebo doplní v celom rozsahu v súlade s výzvou podľa § 129 ods. 1 C.s.p. najneskôr do uplynutia lehoty na podanie odvolania proti uzneseniu o odmietnutí podania, o odvolaní proti tomuto uzneseniu môže rozhodnúť súd, ktorý ho vydal. Odvolanie môže podať strana, v ktorej neprospech bolo rozhodnutie vydané. Odvolanie len proti odôvodneniu rozhodnutia nie je prípustné. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Prostriedky procesného útoku alebo prostriedky procesnej obrany, ktoré neboli uplatnené v konaní pred súdom prvej inštancie, možno v odvolaní použiť len vtedy, ak a) sa týkajú procesných podmienok, b) sa týkajú vylúčenia sudcu alebo nesprávneho obsadenia súdu, c) má byť nimi preukázané, že v konaní došlo k vadám, ktoré mohli mať za následok nesprávne rozhodnutie vo veci alebo d) ich odvolateľ bez svojej viny nemohol uplatniť v konaní pred súdom prvej inštancie. V Bánovciach nad Bebravou 28.februára 2025 JUDr. Monika Sitáriková
sudkyňa

